*Na osnovu člana 157. Zakona o visokom obrazovanju (“Sl. novine Kantona Sarajevo” broj: 42/13.- Prečišćen tekst), člana 23. Pravila JU “Studentski centar” Sarajevo, te u duhu Protokola o saradnji u oblasti obrazovanja i nauke u Federaciji BiH od 30.05.2011. godine, kao i Saglasnosti Ministarstva za obrazovanje, nauku i mlade Kantona Sarajevo na tekst Konkursa za prijem studenata u studentske domove (JU “Studentski centar” Sarajevo) u akademskoj 2020./2021. godini na smještaj i ishranu broj:11/05-34-16905-1/20 od 06.06.2020. godine, JU “Studentski centar” Sarajevo,*

***r a s p i s u j e:***

**K O N K U R S**

***za prijem studenata u studentske domove (JU “Studentski centar” Sarajevo) u akademskoj 2020./2021. godini na smještaj i ishranu***

**I**

JU “Studentski centar” Sarajevo će u akademskoj 2020./2021. godini primiti 1.700 studenata Univerziteta u Sarajevu u studentske domove na smještaj i ishranu prema utvrđenim Jedinstvenim kriterijima iz Protokola o saradnji u oblasti obrazovanja i nauke Federacije BiH od 30.05.2011.godine.

Pravo na prijem u Studentske domove u Sarajevu imaju svi redovni studenti u Sarajevu čije je mjesto prebivališta izvan Kantona Sarajevo, a imaju obezbjeđenu subvenciju od Kantona, Općine, Federacije, Distrikta ili neke druge državne jedinice.

JU “Studentski centar” Sarajevo će u akademskoj 2020./2021. godini omogućiti smještaj i ishranu studentima po principu samofinansiranja, a za koje će biti objavljen poseban dodatak uz ovaj Konkurs.

**Studentski domovi u Sarajevu za svoje korisnike pružaju sljedeće USLUGE:**

**Usluge smještaja podrazumijevaju:**

* stanovanje prema kategorijama smještaja;
* usluge grijanja;
* korištenje električne energije (potrošači manji od 1 kW);
* korištenje vode i ostalih komunalnih usluga;
* korištenje sanitarne tople vode 6x sedmično;
* mijenjanje posteljine 2x mjesečno;
* korištenje multimedijalnih centara;
* korištenje internet konekcije;
* korištenje učionica, sala, biblioteka studentskih domova i dr.;
* korištenje usluga kantina/menzi (studentskih klubova);
* korištenje sportskih terena i rekvizita;
* korištenje teretane;
* korištenje vešeraja;
* korištenje prostora za druge društvene aktivnosti.

**Usluge ishrane podrazumijevaju** korištenje dva topla obroka dnevno, i to **25 ručaka** i **25 večera** u toku mjeseca. Kalorična vrijednost i zdravstvena ispravnost hrane je pod stalnim nadzorom stručnih institucija i u skladu sa normativima primjerenim životnom dobu korisnika. Proizvodnja i priprema hrane vrši se po **HACCP sistemu** sigurnosti hrane uz primjenu provođenja svih mjera i standarda higijensko-zdravstvene kontrole u skladu sa zakonskim normama.

**II**

Učesnici Konkursa trebaju dostaviti :

1. **OBAVEZNA DOKUMENTA**

Kompletnu dokumentaciju obavezno dostavlja svaki aplikant i to:

1. Prijavu za prijem u Studentski dom (prijave se popunjavaju online na WEB stranici Studentskog centra Sarajevo, a dokumenti dostavljaju lično ili putem pošte na adresu Studentskih domova Sarajevo);

**Napomena:** Prilikom popunjavanja online prijave voditi računa o pravilnom unosu podataka (č,ć,đ,ž,š,dž) kao i uplodu primjerene fotografije ( fotografija sa jednobojnom pozadinom i frontom lica - format fotografije za ličnu kartu)

1. Uvjerenje od visokoškolske ustanove da je redovan student u akademskoj 2019./20. godini, s’ prepisom ocjena o svim položenim ispitima (original);
   1. Studenti master studija dužni su dostaviti prepis ocjena master studija na unificiranom obrascu uvjerenja ili obrascu fakulteta ukoliko sadrži sve elemente ovog uvjerenja (original);

**\*Napomena: - kopije indeksa se ne primaju;**

* 1. **Novoupisani studenti (brucoši) podnose ovjerenu kopiju svjedočanstva završnog razreda srednje škole**;

1. Kopiju lične karte i originalnu CIPS-ovu prijavu ne stariju od tri mjeseca;
   1. Studenti strani državljani dostavljaju ovjerenu kopiju pasoša ili lične karte
2. Ovjereno **RJEŠENJE** o administrativnoj zabrani dužnika na zabranu dijela plaće jemca za eventalno neizmirene obaveze studenta, proistekle iz osnova korištenja usluga studentskog doma, koju popunjava član uže obitelji koji se nalazi na kućnoj listi studenta aplikanta sa stalnim zaposlenjem ili drugo fizičko lice sa stalnim zaposlenjem kod pravnog lica (preuzima se na stranici Studentskog centra ili lično);

**Napomena:**

Rješenje o administrativnoj zabrani, aktiviraće se u slučaju neizmirenja obaveza

5. Dokaz o uplati  **10,00** KM za troškove obrade podataka. Uplatu izvršiti na transakcijski

račun broj: 1610000004420010 kod Raiffeisen Bank dd u korist JU “Studentski centar” Sarajevo, svrha: troškovi obrade podataka. Studenti koji pripadaju kategorijama djeca šehida i poginulih boraca, te su bez jednog ili oba roditelja, oslobađaju se plaćanja troškova obrade podataka (dokaz o navedenom dostaviti uz ostalu obaveznu dokumentaciju).

Obrasci iz Konkursa navedeni u tačkama A) 1. i 4. mogu se naći u upravama i recepcijama studentskih domova ili na web stranici: www.jusc.ba.

**Nepotpuna obavezna dokumentacija se neće primati i uzeti u razmatranje.**

1. **DODATNA DOKUMENTA**

Dokumenta koja nisu obavezna a dostavljaju se za ostvarivanje dodatnih bodova:

1. Uvjerenje o zajedničkom domaćinstvu (kućna lista)
2. Uvjerenje o ukupnim primanjima članova domaćinstva (roditelji odnosno staratelji) po osnovu:

* plaće (ovjerena od strane pravnog lica kod koga je član domaćinstva zaposlen);
* penzije (posljednji ček od penzije, original ili ovjerena fotokopija);
* druga primanja (ovjereno od Centra za socijalni rad ili drugog odgovarajućeg organa);

1. Potvrdu od Biroa za zapošljavanje o nezaposlenosti roditelja ili staratelja;
2. Potvrdu – Uvjerenje o osvojenim nagradama na takmičenjima na kantonalnom, entitetskom, državnom i međunarodnom nivou;
3. Potvrdu od VŠU o studiranju brata/sestre, ukoliko studira van mjesta prebivališta;
4. Potvrdu o učešću u OS R BiH (roditelja ili staratelja)-provedeno vrijeme;
5. Potvrdu o stepenu invalidnosti izdatu od strane nadležne Komisije (lične, roditelja ili staratelja);
6. Potvrdu o poginulim, nestalim i umrlim članovima uže porodice (roditelj-i, brat, sestra) izdatu od nadležne institucije;
7. Potvrdu o logoraškom statusu, ličnom ili roditelja odnosno staratelja - izdatu od strane Međunarodnog Crvenog križa. Naprijed navedena dokumenta (original ili ovjerena fotokopija) moraju biti izdata od nadležnih institucija i ne smiju biti starija od šest mjeseci.

**III**

**Pravo učešća na Konkurs nemaju:**

* Studenti stanari studentskih domova ove i prethodnih godina, koji su kršili Kućni red i protiv kojih je izrečena teža disciplinska mjera,
* Studenti stanari studentskih domova ove i prethodnih godina, koji nisu izvršili svoje finansijske ili ugovorene obaveze prema JU “Studentski centar” Sarajevo ili druge finansijske obaveze vezano za JU „Studentski centar“ Sarajevo.

**IV**

Rangiranje kandidata obavit će Konkursna komisija na osnovu utvrđenih kriterija i zbrajanja ukupnog broja bodova dobivenih iz dostavljenih dokumenata koja se traže ovim Konkursom. Rang liste će biti objavljene na oglasnim pločama studentskih domova i web stranici: www.jusc.ba, a sve u skladu sa Planom i dinamikom realizacije Konkursa.

**V**

JU “Studentski centar” Sarajevo će posebnom Odlukom, a nakon prispjeća i obrade svih aplikacija, odrediti Kriterije globalne raspodjele smještajnih kapaciteta, kategorizaciju, način, uslove i dinamiku useljavanja, te način i visinu izmirivanja troškova cijene usluga u studentskim domovima. Studenti koji se ne zaduže u terminu koji utvrdi JU «Studentski centar» Sarajevo gube pravo na smještaj.

**VI**

Studenti koji zadovolje uslove iz Kriterija i ostvare pravo smještaja u studentskim domovima obavezni su koristiti usluge Doma počev od 15.09. tekuće godine do 15.07. naredne godine, za koji period su dužni redovno i u cijelosti izmirivati svoje obaveze.

Međusobni odnosi između JU “Studentski centar” Sarajevo kao Davaoca usluga i studenta kao Korisnika usluga, uredit će se posebnim ugovorom kojim će se jasno utvrditi prava i obaveze ugovornih strana za period naznačen u prethodnom stavu ovog člana.

**VII**

Prilikom zaduživanja u Studentski dom student su dužni dostaviti:

* Ljekarsko uvjerenje izdato od Zavod za zdravstvenu zaštitu studenata Univerziteta u Sarajevu
* potvrdu o upisu na fakultet. - novoupisani studenti - brucoši

Studenti starijih godina, koji su primljeni po Konkursu u dom, obavezni su dostaviti **Potvrdu o upisu na fakultet za akademsku 2020./2021. godinu** **najkasnije do 01.11.2020.** godine radi regulisanja naprijed ostvarenog prava na smještaj u dom, jer u protivnom gube ovo pravo.

**VIII**

Svi učesnici u subvencioniranju ishrane i smještaja, odnosno Vlade Kantona u Fedeciji BiH, preko svojih resornih ministarstava i Federalno ministarstvo obrazovanja BiH, kao i Vlada Brčko Distrikta imaju pravo da učestvuju u praćenju realizacije sprovođenja ovog Konkursa u skladu sa predviđenim rokovima i usvojenim Jedinstvenim kriterijima koje će isti usaglasiti i prihvatiti zajedno sa zakonskim predstavnicima JU “Studentski centar” Sarajevo kao Davaocem usluga smještaja i ishrane u studentskim domovima u Sarajevu, o čemu će biti obaviješteni.

**NAPOMENA za studente HNK**

Svi studenti koji dolaze iz HNK dužni su dostaviti potvrdu Vlade ovog Kantona da su za njih obezbijeđena sredstva za subvenciju. U suprotnom studenti iz HNK mogu koristiti usluge JU “Studentski centar” Sarajevo sa plaćenom stanarinom po principu samofinansiranja.

**IX**

Konkurs je otvoren 30 dana od dana objavljivanja oglasa u sredstvima informisanja. Prijave na Konkurs mogu se dostaviti lično ili putem pošte na adresu:

**JU “STUDENTSKI CENTAR” SARAJEVO**

**Studentski dom Nedžarići, ul. Aleja Bosne Srebrene bb, 71000 Sarajevo**

**Tel: 00387-33/ 778-582,778-580 Fax: 778-590**

**ili**

**Studentsko naselje Bjelave, ul. Bardakčije broj 1., 71000 Sarajevo**

**Tel: 00387-33/568-640, 568-641 Fax: 568-654**

[**www.jusc.ba**](http://www.jusc.ba)

**e-mail:**

**info@studentskicentar.ba**

**justudsarajevo@yahoo.com**